บลจ.กสิกรไทย โชว์ผลงานปี 52 โต 36 %
นายรพี สุจริตกุล ประธานกรรมการบริหาร บริษัทหลักทรัพย์จัดการกองทุน กสิกรไทย จำกัด เปิดเผยว่า บริษัทมีผลการดำเนินงานในปี 2552 เติบโตถึง 36% มีมูลค่าทรัพย์สินสุทธิภายใต้การจัดการทั้งสิ้น 479,773 ล้านบาท เพิ่มขึ้นจากปี 2551 ถึง 129,227 ล้านบาท ซึ่งสูงกว่าการเติบโตของอุตสาหกรรมกองทุนที่มีการเติบโตเพียง 15% ซึ่งเป็นผลจากการใช้กลยุทธ์การบริหารแบบ Customer Centric มุ่งเน้นการบริหารกองทุนให้มีผลการดำเนินงานที่ดีอย่างสม่ำเสมอ การส่งเสริมการขายที่ตรงกับความต้องการของลูกค้าอย่างแท้จริง
8 ธ.ค. 2552

นายรพี สุจริตกุล ประธานกรรมการบริหาร บริษัทหลักทรัพย์จัดการกองทุน กสิกรไทย จำกัด เปิดเผยว่า บริษัทมีผลการดำเนินงานในปี 2552 เติบโตถึง 36% มีมูลค่าทรัพย์สินสุทธิภายใต้การจัดการทั้งสิ้น 479,773 ล้านบาท เพิ่มขึ้นจากปี 2551 ถึง 129,227 ล้านบาท ซึ่งสูงกว่าการเติบโตของอุตสาหกรรมกองทุนที่มีการเติบโตเพียง 15% ซึ่งเป็นผลจากการใช้กลยุทธ์การบริหารแบบ Customer Centric มุ่งเน้นการบริหารกองทุนให้มีผลการดำเนินงานที่ดีอย่างสม่ำเสมอ การส่งเสริมการขายที่ตรงกับความต้องการของลูกค้าอย่างแท้จริง
สำหรับผลการดำเนินงานของธุรกิจกองทุนรวม เติบโต 40% หรือคิดเป็นมูลค่าทรัพย์สินสุทธิทั้งสิ้น 362,301 ล้านบาท เป็นผลมาจากการเสนอขายกองทุนใหม่ๆ ที่สามารถตอบโจทย์ลูกค้าได้เป็นอย่างดี รวมถึงการพัฒนาให้มีผลิตภัณฑ์กองทุนรวมครบทุกด้าน  และปรับปรุงการให้บริการให้เกิดความสะดวกสบายกับผู้ลงทุน เช่น การเปิดให้ซื้อกองทุน LTF/RMF ด้วยบัตรเครดิต การเปิดบริการสับเปลี่ยนกองทุนภายใต้การจัดการได้โดยไม่คิดค่าธรรมเนียม รวมไปถึงการปรับช่วงเวลารับคำสั่งซื้อและขายคืนกองทุน K-TREASURY และ K-MONEY ที่รวดเร็วยิ่งขึ้น
ส่วนผลการดำเนินงานของธุรกิจกองทุนส่วนบุคคล มีมูลค่าทรัพย์สินสุทธิสูงถึง 47,938 ล้านบาท คิดเป็นการเติบโต 20% จากปี 2551 และในส่วนของธุรกิจกองทุนสำรองเลี้ยงชีพเติบโตถึง 31 % ทำให้มีมูลค่าทรัพย์สินสุทธิทั้งสิ้น 69,533 ล้านบาท มีจำนวนองค์กรกว่า 130 แห่งที่แต่งตั้งบริษัทให้บริหารจัดการกองทุนสำรองเลี้ยงชีพ
ด้านนายพัชร สมะลาภา รองกรรมการผู้จัดการ บลจ.กสิกรไทย จำกัด เปิดเผยแผนงานในปี 2553 ว่า บลจ.กสิกรไทย ยังคงนำกลยุทธ์ Customer Centric มาใช้ในการบริหาร โดยผลิตภัณฑ์กองทุนรวมที่จะนำเสนอในปี 2553 จะครอบคลุมทั้งกลุ่มกองทุนตราสารหนี้ กลุ่มกองทุนหุ้น และกองทุนต่างประเทศ ส่วนในธุรกิจกองทุนส่วนบุคคล จะเน้นการให้ผลิตภัณฑ์และบริการที่ตรงกับความต้องการของลูกค้าในแต่ละกลุ่มมากที่สุด สำหรับธุรกิจกองทุนสำรองเลี้ยงชีพ จะมุ่งเน้นการให้ความรู้ความเข้าใจด้านการลงทุนและวางแผนการเงินกับสมาชิกกองทุนสำรองเลี้ยงชีพในแต่ละบริษัท พร้อมทั้งนำเสนอบริการ Employee’s Choice เพื่อเป็นทางเลือกให้กับลูกค้า